**ΠΕΡΙΦΕΡΕΙΑΚΟ ΕΠΙΜΕΛΗΤΗΡΙAΚΟ**

**ΣΥΜΒΟΥΛΙΟ ΚΡΗΤΗΣ**

Ηράκλειο, 2/04/2025

**ΔΕΛΤΙΟ ΤΥΠΟΥ**

**Αίτημα κατ’ εξαίρεση αποδοχής μη υποβληθέντων δικαιολογητικών συμμετοχής επενδυτικών σχεδίων επιχειρήσεων της Κρήτης σε δράση ΕΣΠΑ, από το Π.Ε.Σ. Κρήτης**

Έγγραφο αίτημα που απευθύνεται προς τον **Αναπληρωτή Υπουργό Εθνικής Οικονομίας και Οικονομικών κ. Νίκο Παπαθανάση** απέστειλε *το Περιφερειακό Επιμελητηριακό Συμβούλιο Κρήτης***. Το αίτημα αφορά στην ανάγκη άρσης της απορριπτικής απόφασης που αφορά πολλά από τα επενδυτικά σχέδια που υποβλήθηκαν** στο πλαίσιο της δράσης **«Ενίσχυση της ίδρυσης και λειτουργίας νέων Μικρομεσαίων Επιχειρήσεων»,** του Προγράμματος «Ανταγωνιστικότητα ΕΣΠΑ 2021-2027». Τα εν λόγω σχέδια απορρίφθηκαν για λόγους μη πληρότητας των απαιτούμενων δικαιολογητικών συμμετοχής, συχνά σε περιπτώσεις όπου τα σχετικά δικαιολογητικά είχαν εκδοθεί εγκαίρως.

Συνεπώς, ζητείται η κατ’ εξαίρεση αποδοχή των απαιτούμενων δικαιολογητικών συμμετοχής τα οποία *είχαν αποδεδειγμένα εκδοθεί εμπρόθεσμα,* και η εκ νέου αξιολόγηση των αντίστοιχων αιτήσεων τους. Το σχετικό έγγραφο που υπογράφει ο Πρόεδρος του Π.Ε.Σ.Κ. Γιώργος Γιακουμάκης, έχει ως εξής:

Αξιότιμε Κύριε Υπουργέ,

Όπως γνωρίζετε, ανακοινώθηκε πρόσφατα ηαπόφαση έγκρισης των αποτελεσμάτων αξιολόγησης στο πλαίσιο της δράσης **«Ενίσχυση της ίδρυσης και λειτουργίας νέων Μικρομεσαίων Επιχειρήσεων»,** του Προγράμματος «Ανταγωνιστικότητα ΕΣΠΑ 2021-2027» - Λιγότερο Ανεπτυγμένες Περιφέρειες, του Προγράμματος «Ανταγωνιστικότητα» - Κωδικός Πρόσκλησης 07 ΚΕ, ΕΣΠΑ 2021-2027. Μέσω αυτής**,** από το σύνολο των τριών χιλιάδων και εκατόν πενήντα τεσσάρων (3.154) αιτήσεων που υποβλήθηκαν συνολικά στη Δράση, ***εγκρίνονται χίλιες διακόσιες τριάντα μία (1.231) αιτήσεις* χρηματοδότησης με συνολικό επιχορηγούμενο προϋπολογισμό 196.910.717,19 €**ενώ ταυτόχρονα *απορρίπτονται οκτακόσιες πενήντα (850) αιτήσεις* με συνολικό επιχορηγούμενο προϋπολογισμό 143.884.224,50 € και με Δημόσια Δαπάνη 77.802.656,84 €, λόγω μη πληρότητας απαιτούμενων δικαιολογητικών συμμετοχής ή/και τυπικών προϋποθέσεων, σύμφωνα με τις εισηγήσεις των επιτροπών αξιολόγησης όπως αποτυπώνονται στα σχετικά πεδία του ΟΠΣΚΕ.

Ωστόσο, όπως έχουμε ενημερωθεί, πολλές από τις οκτακόσιες πενήντα (850) αιτήσεις οι οποίες απορρίφθηκαν για λόγους μη πληρότητας των απαιτούμενων δικαιολογητικών συμμετοχής, αφορούν σε περιπτώσεις όπου τα σχετικά δικαιολογητικά είχαν εκδοθεί εγκαίρως, και σε κάθε περίπτωση πριν την ημερομηνία υποβολής της αίτησης, αλλά *τα δικαιολογητικά αυτά δεν επισυνάφθηκαν* στο Ολοκληρωμένο Πληροφοριακό Σύστημα Κρατικών Ενισχύσεων (ΟΠΣΚΕ) είτε λόγω ανθρώπινου σφάλματος, είτε από αστοχίες συμβούλων που είχαν αναλάβει την υποβολή την αίτηση, είτε λόγω τεχνικών προβλημάτων στη λειτουργία του ΟΠΣΚΕ.

Το γεγονός αυτό αδικεί τις επιχειρήσεις, οι οποίες είχαν πράγματι μεριμνήσει για την έγκαιρη έκδοση των απαιτούμενων δικαιολογητικών συμμετοχής και η συνέπεια της απόρριψης συνολικά της αίτησης για λόγους που οφείλονται σε ανθρώπινο σφάλμα ή τεχνική δυσλειτουργία είναι δυσανάλογα μεγάλη, για την τύχη των σχετικών επενδυτικών τους σχεδίων.

Για το λόγο αυτό, τα Επιμελητήρια της Κρήτης, εκπροσωπώντας τις επιχειρήσεις της περιοχής μας, ζητούν *την δυνατότητα* κατ’ εξαίρεσιν αποδοχής των απαιτούμενων δικαιολογητικών συμμετοχής *που αποδεδειγμένα είχαν εκδοθεί εμπρόθεσμα* και την εκ νέου αξιολόγηση των αντίστοιχων αιτήσεων τους. Με τον τρόπο αυτό θεωρούμε ότι θα αποκατασταθεί μια σημαντική αδικία και θα δώσει σε περισσότερες αιτήσεις/ επιχειρήσεις τη δυνατότητα να χρηματοδοτηθούν για να υλοποιήσουν τα επενδυτικά τους σχέδια.

Θεωρούμε κρίσιμης σημασίας για την υλοποίηση των σχετικών επενδύσεων των επιχειρήσεων-μελών μας καθώς και για την ανταγωνιστικότητά τους την αποδοχή της ως άνω πρότασης μας, και παρακαλούμε για τις δικές σας ενέργειες.

Με την βεβαιότητα ότι θα ανταποκριθείτε θετικά στο παραπάνω αίτημα, σας ευχαριστούμε εκ των προτέρων.-

Με εκτίμηση

**Ο Πρόεδρος**

**Γεώργ. Γιακουμάκης**